b'\n_START_ARTICLE_\nStaroverstvo\n_START_PARAGRAPH_\nSlovansko staroverstvo oziroma stara vera ali rodnoverstvo oziroma rodna vera je eno od sodobnih imen za obnovljeno politeisti\xc4\x8dno etni\xc4\x8dno religijo Slovanov in njeno ponovno o\xc5\xbeivljanje med slovanskimi narodi._NEWLINE_Staroverci \xc4\x8dastijo bogove starih Slovanov  oziroma lokalne slovanske bogove, kult prednikov, vegetacije in kult svetih \xc5\xbeivali. Slovani niso imeli posebnega imena za svojo religijo, saj te vsepri\xc4\x8dujo\xc4\x8de realnosti niso imeli za lo\xc4\x8deno institucijo. Zato se je poseben izraz za slovansko staroverstvo uveljavil \xc5\xa1ele v 20. stoletju, ko se je dosegla \xc2\xbbkriti\xc4\x8dna masa\xc2\xab\xc2\xa0ljudi, ki so se zanimali za zgodovino, religijo, tradicijo in kulturo predkr\xc5\xa1\xc4\x8danskih Slovanov, kot tudi samih vernikov, ki so svojo duhovno pot prepoznali v slovanski staroverski religiji. V ve\xc4\x8dini slovanskih dr\xc5\xbeav se uporablja termin rodnoverstvo, redkeje tudi staroverstvo (rus. \xd1\x80\xd0\xbe\xd0\xb4\xd0\xbd\xd0\xbe\xd0\xb2\xd0\xb5\xcc\x81\xd1\x80\xd0\xb8\xd0\xb5, po\xd0\xb4\xd0\xbda\xd1\x8f \xd0\xb2epa; polj. rodzimowierstwo, rodzima wiara; ukr. \xd1\x80\xd1\x96\xd0\xb4\xd0\xbd\xd0\xbe\xd0\xb2\xd1\x96\xd1\x80\'\xd1\x8f, \xd1\x80\xd1\x96\xd0\xb4\xd0\xbda \xd0\xb2\xd1\x96\xd1\x80a; \xc4\x8de\xc5\xa1. rodnov\xc4\x9b\xc5\x99\xc3\xad, rodn\xc3\xa1 v\xc3\xadra; bol. \xd1\x80\xd0\xbe\xd0\xb4\xd0\xbd\xd0\xbe\xd0\xb2\xd0\xb5\xd1\x80\xd0\xb8\xd0\xb5; hrv. rodnoverje; srb. rodnoverje, rodna vera). Ime je nastalo z zdru\xc5\xbeenjem besed rod in vera. Izraz, ki se uporablja v angle\xc5\xa1kem jeziku je "native faith" ali Rodnovery. Alternativni izrazi so tudi slovanska vera, naravoverci in narodna vera . V Sloveniji se je uveljavilo ime staroverci, paralelno s tem izrazom pa se uporablja tudi ime rodnoverci in za religijo tudi slovenska vera.\n_START_SECTION_\nViri za slovansko staroverstvo\n_START_PARAGRAPH_\nViri za slovansko staroverstvo  so ljudsko izro\xc4\x8dilo, obi\xc4\x8daji in obredi, pisni viri slovanskih , germanskih in arabskih avtorjev. Prav tako arheolo\xc5\xa1ki in drugi viri ._NEWLINE_Posredni viri so rekonstrukcije slovanskih mitov in izro\xc4\x8dila, obredov in obi\xc4\x8dajev. Rekonstrukcije temeljijo predsvem na etnolo\xc5\xa1kih delih, komperativni mitologiji in arheolo\xc5\xa1kih odkritijih._NEWLINE_Del slovanskih starovercev v verske namene uporablja Velesovo knjigo, mnogi pa tudi Rigvedo.\n_START_SECTION_\nRaz\xc5\xa1irjenost sodobnega slovanskega staroverstva\n_START_PARAGRAPH_\nStaroverske skupine delujejo v vseh slovanskih dr\xc5\xbeavah kot tudi v dr\xc5\xbeavah, kjer Slovani predstavljajo dolo\xc4\x8den odstotek prebivalstva, npr. v ZDA, Kanadi, Kazahstanu, Estoniji in Litvi. V ve\xc4\x8dini dr\xc5\xbeav obstajajo zdru\xc5\xbeenja, organizacije in ob\xc4\x8dine slovanskih starovercev, v nekaterih dr\xc5\xbeavah (Rusija, Ukrajina, Poljska) pa je staroverstvo tudi dr\xc5\xbeavno priznana religija. V nobeni dr\xc5\xbeavi \xc5\xa1tevilo starovercev ne presega 1\xc2\xa0% populacije.\n_START_SECTION_\nRusija\n_START_PARAGRAPH_\n\xc4\x8ceprav \xd1\x98\xd0\xb5 rusko plemstvo sprejelo kr\xc5\xa1\xc4\x8danstvo \xc5\xbee konec 10. stoletja, so se obredi stare slovanske vere med ljudmi ohranjali \xc5\xa1e dolgo, nekateri sakralni objekti slovanske vere pa so ostali v uporabi s prvotnim namenom vse do za\xc4\x8detka 20. stoletja. V ruskem ljudskem izro\xc4\x8dilu so se ohranili miti slovanske vere._NEWLINE_Slovanska mitologija je navdahnila Aleksandra Pu\xc5\xa1kina, da je leta 1820 objavil pesem Ruslan in Ljudmila. Pu\xc5\xa1kin \xd1\x98\xd0\xb5 pesem napisal na osnovi ruskih ljudskih povesti, katere mu je v otro\xc5\xa1tvu pripovedovala babica. Pesem je zanimiva tudi z jezikoslovnega vidika, saj je uporabljal arhai\xc4\x8dna imena, ki so bila \xc5\xa1e vedno doma\xc4\x8da med ljudstvom, vendar ne ve\xc4\x8d v jeziku me\xc5\xa1\xc4\x8danstva na prehodu iz 18. v 19. stoletje. Pu\xc5\xa1kin je objavil tudi ve\xc4\x8dje \xc5\xa1tevilo avtorskih povesti, osnovanih na izro\xc4\x8dilu drugih slovanskih narodov. Nekatere od teh povesti, npr. Bajka o ribi\xc4\x8du in zlati ribici, so nastale na osnovi zgodb, katere so Pu\xc5\xa1kinu pripovedovali Srbi, ki so v Rusijo pribe\xc5\xbeali po zlomu prve srbske vstaje in po kateri je Mihail Glinka komponiral istoimensko opero leta 1842. Obdobje romantike v Rusiji je doprineslo k te\xc5\xbenji po nacionalnem preporodu v krogih inteligence, kar je \xc5\xa1tevilne umetnike in znanstvenike spodbudilo k iskanju navdiha za svoje delo v izro\xc4\x8dilu in kulturi ruskega naroda._NEWLINE_V 19. stoletja sta zbirala in analizirala ljudsko izro\xc4\x8dilo I. P. Saharov in A. N. Afanasjev . Zahvaljujo\xc4\x8d slednjima je pri\xc5\xa1lo v Rusiji do popularizacije slovanske mitologije. Pod tem vplivom so pisatelji in skladatelji, kot sta Nikolaj Rimski-Korsakov in Igor Stravinski, ustvarili svoja najodmevnej\xc5\xa1a dela. Med ruskimi avtorji, ki vklju\xc4\x8dujejo temo slovanske mitologije so tudi Peter \xc4\x8cajkovski, Nikolaj Gogolj, Sergej Aksakov, Nikolaj Rerih in \xc5\xa1e mnogi drugi. Vzporedno z Afanasejevim so tudi drugi \xc4\x8dlani ruske intelektualne elite izdajali dela o slovanski religiji, npr. slikarja Andrej Rjabu\xc5\xa1kin in Viktor Vasnecov._NEWLINE_Z za\xc4\x8detkom 20. stoletja se je pojavilo mnogo avtorjev, ki se je ukvarjalo s slovansko religijo in njenim vplivom na rusko zgodovino ter kulturo._NEWLINE_Po oktobrski revoluciji leta 1917 je nov dru\xc5\xbebeni sistem prekinil dotedanje delo na popularizaciji slovanske religije, onemogo\xc4\x8deno je bilo tudi raziskovanje in registracija rodnoverskih zdru\xc5\xbeenj, mnogo ruskih intelektualcev pa je emigriralo na zahod. Od za\xc4\x8detka tridesetih do konca petdesetih let 20. stoletja se je spodbujala uporaba simbolov slovanske religije v umetni\xc5\xa1kih delih v Sovjetski zvezi kot nasprotovanje propagandi, ki je bila usmerjena proti komunisti\xc4\x8dni dr\xc5\xbeavi in njihovi kulturi. _NEWLINE_Dobo od konca druge svetovne vojne do devetdesetih let 20. stoletja, so v znanstvenem raziskovanju najbolj zaznamovala dela Borisa Rybakova , Apolona Kuzmina Olega Truba\xc4\x8deva,, V.V. SedovN.I. Tolstoja, V. Toporova in \xc5\xa1e mnogih drugih. Danes staro slovansko religijo raziskujejo mnogi odli\xc4\x8dni znanstveniki znotraj In\xc5\xa1tituta za slovanske znanosti Ruske akademije znanosti._NEWLINE_Po drugi svetovni vojni so se prve rodnoverske ob\xc4\x8dine na teritoriju Sovjetske zveze pojavile konec osemdesetih let 20. stoletja. V takratnem Leningradu, danes Sankt Peterburg, se je 1986 ustanovilo Dru\xc5\xa1tvo volhov (rus. \xd0\x9e\xd0\xb1\xd1\x89\xd0\xb5\xd1\x81\xd1\x82\xd0\xb2\xd0\xbe \xd0\xb2\xd0\xbe\xd0\xbb\xd1\x85\xd0\xb2\xd0\xbe\xd0\xb2), ki je v letu 1990 postalo Zveza Veneda (rus. \xd0\xa1\xd0\xbe\xd1\x8e\xd0\xb7 \xd0\xb2\xd0\xb5\xd0\xbd\xd0\xb5\xd0\xb4\xd0\xb0). Prvo rodnoversko zdru\xc5\xbeenje je nastalo leta 1988 v vasi Popovka v Moskovskem okraju. Z za\xc4\x8detkom devetdesetih let nastane komuna v Kirovskem okraju . Od takrat pa do danes so se v Rusiji organizirale rodnoverske ob\xc4\x8dine . Iz zanimanja za slovansko religijo in kulturo so nastajala tudi dru\xc5\xa1tva, ki o\xc5\xbeivljajo stare slovanske obrede in obi\xc4\x8daje, npr. obredno-etnografska skupina Lado, ustanovljena leza 1988 ._NEWLINE_Prva rodnoverska organizacija na ozemlju Rusije, Moskovska slovanska rodnoverska ob\xc4\x8dina (rus. \xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xb0\xd1\x8f \xd0\xaf\xd0\xb7\xd1\x8b\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\x9e\xd0\xb1\xd1\x89\xd0\xb8\xd0\xbd\xd0\xb0), je bila uradno priznana 14. februarja 1994, ki je neodvisno obstajala od sredine osemdesetih let 20. stoletja. Prvo javno praznovanje praznika Kupala (poletni kres) v Rusiji je bilo 25. junija 1994 na reki Vorji. V devetdesetih letih 20. in prvih letih 21. stoletja je pri\xc5\xa1lo do zdru\xc5\xbeevanja slovanskih rodnoverskih ob\xc4\x8din in organizacij v krovne zveze. _NEWLINE__NEWLINE_Krovna organizacija, ki pokriva najve\xc4\x8dji del ozemlja Rusije, je Zveza slovanskih ob\xc4\x8din slovanske rodne vere (rus. \xd0\xa1\xd0\xbe\xd1\x8e\xd0\xb7 \xd1\x81\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xb8\xd1\x85 \xd0\xbe\xd0\xb1\xd1\x89\xd0\xb8\xd0\xbd \xd1\x81\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xbe\xd0\xb9 \xd1\x80\xd0\xbe\xd0\xb4\xd0\xbd\xd0\xbe\xd0\xb9 \xd0\xb2\xd0\xb5\xd1\x80\xd1\x8b), ki je bila ustanovljena 1997 z zdru\xc5\xbeitvijo slovanskih rodnoverskih ob\xc4\x8din iz Moskve, Kaluge in Obninska. Za vodjo zveze je bil 19. junija istega leta izbran Vadim Stanislavovi\xc4\x8d Kazakov, vodja slovanske rodnoverske ob\xc4\x8dine Kaluge, ki je na tej funkciji ostal do 2011, ko ga je zamenjal Maksim Belojar Ionov. V okviru Zveze slovanskih ob\xc4\x8din slovanske rodne vere deluje 21 ob\xc4\x8din in \xc5\xa1e \xc5\xa1est ob\xc4\x8din v drugih dr\xc5\xbeavah._NEWLINE_Velesov krog (rus. \xd0\x92\xd0\xb5\xd0\xbb\xd0\xb5\xd1\x81\xd0\xbe\xd0\xb2 \xd0\xba\xd1\x80\xd1\x83\xd0\xb3) je zveza, ki je nastala leta 1999 z zdru\xc5\xbeenjem ve\xc4\x8d slovanskih rodnoverskih ob\xc4\x8din. Velesov krog trenutno sestavlja devet ob\xc4\x8din . Znotraj te zveze deluje tudi znana ob\xc4\x8dina Rodoljubie, ki jo vodi volh Veleslav._NEWLINE_Krog rodnoverne tradicije (rus. \xd0\x9a\xd1\x80\xd1\x83\xd0\xb3 \xd1\x8f\xd0\xb7\xd1\x8b\xd1\x87\xd0\xb5\xd1\x81\xd0\xba\xd0\xbe\xd0\xb9 \xd1\x82\xd1\x80\xd0\xb0\xd0\xb4\xd0\xb8\xd1\x86\xd0\xb8\xd0\xb8) je zveza, ki je nastala leta 2000, ko je ve\xc4\x8d rodnoverskih zdru\xc5\xbeenj podpisalo prvi dokument te zveze, s katerim se ureja odnose znotraj in zunaj zveze ter druge osnove ve\xc4\x8da zveze. Datum uradnega nastanka zveze je 17. marec 2002, ko so v Moskovskem kapi\xc5\xa1\xc4\x8du (hramu) vodje staroverskih ob\xc4\x8din podpisali Bitcevski dogovor o zdru\xc5\xbeenju Kroga rodnoverne tradicije. Tej zvezi so kasneje pristopile tudi organizacije iz drugih dr\xc5\xbeav (Ukrajina, Norve\xc5\xa1ka, Danska), ki sledijo etni\xc4\x8dni religiji svojih tradicij. Dejavnost zveze opredeljuje Manifest rodnoverne tradicije . \xc4\x8clanic Kroga rodnovernih tradicij je trinajst, poleg tega pa sta \xc5\xa1e dve \xc4\x8dlanici, ki sledita helenizmu oziroma germanskemu staroverstvu. _NEWLINE_Ostali staroverci so zdru\xc5\xbeeni v Zvezo slovanskih ob\xc4\x8din \xc2\xbbSeverna zveza\xc2\xab, Vserusko religiozno zvezo \xc2\xbbRuska narodna vera\xc2\xab (rus. \xd0\x92\xd1\x81\xd0\xb5\xd1\x80\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd1\x80\xd0\xb5\xd0\xbb\xd0\xb8\xd0\xb3\xd0\xb8\xd0\xbe\xd0\xb7\xd0\xbd\xd1\x8b\xd0\xb9 \xd1\x81\xd0\xbe\xd1\x8e\xd0\xb7 \xe2\x80\x9e\xd0\xa0\xd1\x83\xd1\x81\xd1\x81\xd0\xba\xd0\xb0\xd1\x8f \xd0\xbd\xd0\xb0\xd1\x80\xd0\xbe\xd0\xb4\xd0\xbd\xd0\xb0\xd1\x8f \xd0\xb2\xd0\xb5\xd1\x80\xd0\xb0\xe2\x80\x9c), O\xc4\x8duvanje Slovanov (stsl. \xd0\xa1\xd1\x85\xd0\xbe\xd1\x80\xd0\xbe\xd0\xbd \xd0\xb5\xd0\xb6 \xd0\xa1\xd0\xbb\xd0\xb0\xd0\xb2\xd0\xb5\xd0\xbd), Moskovsko slovansko rodnoversko ob\xc4\x8dino, Slovansko pravoslavno rodnoversko ob\xc4\x8dino Vladivostoka \xc2\xbb\xc5\xa0\xc4\x8dit Simargala\xc2\xab, Ob\xc4\x8dino mesta Bala\xc5\xa1ova \xc2\xbbDedi\xc5\xa1\xc4\x8dina prednikov\xc2\xab, Jekaterinbur\xc5\xa1ko ob\xc4\x8dino starovercev \xc2\xbbSvaro\xc5\xbei\xc4\x8d\xc2\xab (rus. \xd0\x95\xd0\xba\xd0\xb0\xd1\x82\xd0\xb5\xd1\x80\xd0\xb8\xd0\xbd\xd0\xb1\xd1\x83\xd1\x80\xd0\xb3\xd1\x81\xd0\xba\xd0\xb0\xd1\x8f \xd0\x9e\xd0\xb1\xd1\x89\xd0\xb8\xd0\xbd\xd0\xb0 \xd0\xa1\xd1\x82\xd0\xb0\xd1\x80\xd0\xbe\xd0\xb2\xd0\xb5\xd1\x80\xd0\xbe\xd0\xb2 \xe2\x80\x9e\xd0\xa1\xd0\xb2\xd0\xb0\xd1\x80\xd0\xbe\xd0\xb6\xd0\xb8\xd1\x87\xd1\x8a\xe2\x80\x9c), Kurskaja-severskajsko ob\xc4\x8dino (rus. \xd0\x9a\xd1\x83\xd1\x80\xd1\x81\xd0\xba\xd0\xb0\xd1\x8f \xd0\xa1\xd0\xb5\xd0\xb2\xd0\xb5\xd1\x80\xd1\x81\xd0\xba\xd0\xb0\xd1\x8f \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xb0\xd1\x8f \xd0\x9e\xd0\xb1\xd1\x89\xd0\xb8\xd0\xbd\xd0\xb0), Zdru\xc5\xbeenje prirodne vere \xc2\xbbSlavija\xc2\xab (rus. \xd0\xa1\xd0\xbe\xd0\xb4\xd1\x80\xd1\x83\xd0\xb6\xd0\xb5\xd1\x81\xd1\x82\xd0\xb2\xd0\xbe \xd0\xbf\xd1\x80\xd0\xb8\xd1\x80\xd0\xbe\xd0\xb4\xd0\xbd\xd0\xbe\xd0\xb9 \xd0\xb2\xd0\xb5\xd1\x80\xd1\x8b \xe2\x80\x9e\xd0\xa1\xd0\xbb\xd0\xb0\xd0\xb2\xd0\xb8\xd1\x8f\xe2\x80\x9c) in \xc5\xa1e nekatere druge organizacije._NEWLINE_V mestu Tomsk je bil 4. oktobra 2007 prvi\xc4\x8d odprt Muzej slovanske mitologije (rus. \xd0\x9c\xd1\x83\xd0\xb7\xd0\xb5\xd0\xb9 \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xbe\xd0\xb9 \xd0\x9c\xd0\xb8\xd1\x84\xd0\xbe\xd0\xbb\xd0\xbe\xd0\xb3\xd0\xb8\xd0\xb8). V Rusiji je od osemdesetih let 20. stoletja nastalo mnogo kapi\xc5\xa1\xc4\x8d (hramov), v katerih so postavljeni kipi slovanskih bogov. Po podatkih Feferalne registracijske slu\xc5\xbebe je od decembra 2006 na ozemlju Ruske federacije registriranih osem rodnoverskih skupnosti.\n_START_SECTION_\nPoljska\n_START_PARAGRAPH_\nKot predhodnika modernih rodnoverskih organizacij se \xc5\xa1teje Adama \xc4\x8carnockega (polj. Adam Czarnocki), ki je v svojem delu iz leta 1818 O predkr\xc5\xa1\xc4\x8danskem slovanstvu predlagal nacionalni preporod kot povratek k narodni kulturi predkr\xc5\xa1\xc4\x8danske dobe. V 19. stoletju se s pojavom romantike populariziralo raziskovanje in preu\xc4\x8devanje ljudskega izro\xc4\x8dila, s tem pa se je promoviralo se vra\xc4\x8danje \xc2\xbbnarodne\xc2\xab\xc2\xa0kulture. Primer tega so romanti\xc4\x8dne tragedije Juliusza S\xc5\x82owackiga, Ryszarda Wincenty Berwi\xc5\x84skiga in zgodnja dela Adama Mickiewicza v katerih so glavna tema ljudska verovanja, obi\xc4\x8daji in obredi. Tudi drugi poljski knji\xc5\xbeevniki so vklju\xc4\x8devali slovansko religijo v svoja dela. Pove\xc4\x8dano zanimanje za slovansko religijo v poljski dru\xc5\xbebi je povzro\xc4\x8dilo odkritje Zbru\xc4\x8dkega idola, ki prikazuje boga Svetovida (polj. \xc5\x9awiatowid ze Zbrucza), odkrit leta 1848 v reki Zbru\xc4\x8d v Galiciji . Leta 1936 so v bli\xc5\xbeini Lodza odkrili skodelo, okra\xc5\xa1eno s svastikami. Leta 1876 je Jozef Kra\xc5\xa1evski izda svoje najpomembnej\xc5\xa1e delo, Stara bajka (polj. Stara basn), po katerem je bil posnet tudi film, Stara basen: ko je sonce bilo \xc5\xa1e bog (polj. Stara basn. Kiedy slonce bylo bogiem)._NEWLINE_V \xc4\x8dasu med obema svetovnima vojnama je na Poljskem delovalo ve\xc4\x8d rodnoverskih organizacij. Najve\xc4\x8dji vpliv med njimi je imel Jan Stachniuk, ustanovitelj zdru\xc5\xbeenja Zadruga in istoimenskega \xc4\x8dasopisa, ki je za\xc4\x8del izhajati leta 1937. Od leta 1956 je njegovo delo nadaljeval Antoni Wacyk. Poleg Zadruge so delovale tudi druge staroverske organizacije, kot je Krog vernikov Svetovida (polj. Lechickie Ko\xc5\x82o Czcicieli \xc5\x9awiatowida), ustanovljena leta 1921, in skupine okoli \xc4\x8dasopisa Demiurg, ki je za\xc4\x8del izhajati leta 1934 in tednika Svetovid (polj. Tygodnik \xe2\x80\x9e\xc5\x9awiatowid\xe2\x80\x9c). Zaradi delovanja omenjenih zdru\xc5\xbeenj pred drugo svetovno vojno je pri\xc5\xa1lo na Poljskem do velikega zanimanja za nacionalno kulturo, tradicijo in slovansko mitologijo. Na 3. mednarodnem skavtskem sre\xc4\x8danju (jamboreeju) leta 1929 v Birkenheadu v Veliki Britaniji so poljski skavti postavili kip boga Svetovida. Kip bogu Svetovidu so postavili tudi ob praznovanju Bo\xc5\xbei\xc4\x8da v Krakovu leta 1934. Poljska slikarja Marian Wawrzeniecki in Zofia Stryje\xc5\x84ska  ter nekateri drugi umetniki so ustvarjali dela na temo slovanske religije. Kipar Stanis\xc5\x82aw Szukalski je leta 1929 ustanovil umetni\xc5\xa1ko skupino Pleme Rogatega srca, katere \xc4\x8dlani so bili nekateri najodmevnej\xc5\xa1i poljski slikarji in kiparji ._NEWLINE_Druga svetovna vojna je prekinila delo poljskih staroverskih organizacij, staroverci pa se vklju\xc4\x8dili v borbo za osvoboditev Poljske izpod nacisti\xc4\x8dne Nem\xc4\x8dije. Najve\xc4\x8d se jih je vklju\xc4\x8dilo v narodnoosvobodilno organizacijo Nacionalna kme\xc4\x8dka vstaja (polj. Stronnictwo Zrywu Narodowego)_NEWLINE_Po drugi svetovni vojni so komunisti\xc4\x8dne oblasti onemogo\xc4\x8dile delo staroverskih ob\xc4\x8din, tako da je bilo zdru\xc5\xbeenje Krog vernikov Svetovida prepovedano leta 1947. Njegovi \xc4\x8dlani so neuspe\xc5\xa1no posku\xc5\xa1ali ponovno registrirati zdru\xc5\xbeenje leta 1960 in 1970. Jan Stachniuk je bil kljub medvojnemu odklikovanju leta 1949 aretiran in obsojen na dolgoletni zapor. Izdajanje \xc4\x8dasopisa Zadruga je bilo po vojni prepovedano. _NEWLINE_V postkomunisti\xc4\x8dnem \xc4\x8dasu so nastale rodnoverske organizacije, ki so nadaljujevale tradicijo Zadruge in Kroga vernikov Svetovida. Andrzej Wylotek je leta 1991 osnoval \xc4\x8dasopis Element (polj. \xc5\xbbywio\xc5\x82) v Var\xc5\xa1avi, ki je izhajal do leta 1997. Prva registrirana rodnoverska organizacija, ki ji je bila uradno priznana religija, je bila neopoganska Rodna cerkva Poljske (polj. Rodzimy Ko\xc5\x9bci\xc3\xb3\xc5\x82 Polski). Rodna cerkva Poljske, kot tudi neopoganska Poljska slovanska cerkev (polj. Polski Ko\xc5\x9bci\xc3\xb3\xc5\x82 S\xc5\x82owia\xc5\x84ski) sta registriani kot verski skupnosti od leta 1995 in nadaljujeta tradicijo Kroga vernikov Svetovida._NEWLINE_Slovansko rodnoverje je kot enakopravna, dr\xc5\xbeavno priznana veroizpoved registrirana na Poljskem od 4. marca 1996  preko verske skupnosti Rodna vera (polj. Rodzima Wiara), ki nadaljuje tradicijo Zadruge. Aktivno je tudi Zahodno slovansko versko zdru\xc5\xbeenje \xc2\xbbSlovanska vera\xc2\xab (polj. Zachodnios\xc5\x82owia\xc5\x84ski Zwi\xc4\x85zek Wyznaniowy \xe2\x80\x9eS\xc5\x82owia\xc5\x84ska Wiara\xe2\x80\x9c), ki je nastalo leta 2006 z zdru\xc5\xbeitvijo ve\xc4\x8d rodnoverskih organizacij. Svoje vernike ima tudi v Srbiji, na Slova\xc5\xa1kem in na \xc4\x8ce\xc5\xa1kem. Od 1995 deluje tudi Zadruga rodne vere Aristos (polj. Zadruga Aristos S\xc4\x99druga Rodzimej Wiedzy). Dela Jana Stachniuka so botrovala tudi nastanku \xc4\x8dasopisa Triglav, ki izhaja od leta 1997. Okoli \xc4\x8dasopisa Triglav je nastalo Zdu\xc5\xbeenje za tradicijo in kulturo Niklot (polj. Stowarzyszenie na rzecz Tradycji i Kultury Niklot), ki je registrirano v Var\xc5\xa1avi 11. septembra 1998. Od 2009 je registrirano tudi zdru\xc5\xbeenje Ko\xc5\x82omir, od leta 2010 pa deluje Dru\xc5\xa1tvo \xc2\xbb\xc5\xbdrtev\xc2\xab\xc2\xa0(polj. Stowarzyszenie \xe2\x80\x9e\xc5\xbbertwa\xe2\x80\x9d), ki je registrirano 9. septembra 2011. Slovanske rodnoverce v Vroclavu zdru\xc5\xbeuje Organizacija \xc5\xa1leskih rodnovercev \xc2\xbbVatra\xc2\xab\xc2\xa0(polj. wsp\xc3\xb3lnota rodzimowierc\xc3\xb3w \xc5\x9al\xc4\x85skich \xe2\x80\x9eWatra\xe2\x80\x9c), v Var\xc5\xa1avi pa deluje \xc5\xa1e skupina \xc2\xbbWid\xc2\xab._NEWLINE_Pre\xc5\xbeiveli \xc4\x8dlani Zadruge so v Vroclavu ustanovili zalo\xc5\xbebo Zalo\xc5\xbeni\xc5\xa1tvo Toporze\xc5\x82 (polj. Wydawnictwa Toporze\xc5\x82), ki izdaja knjige o rodnoverju in drugih mnogobo\xc5\xa1tvenih religij. Glavni urednik je Zdzis\xc5\x82aw S\xc5\x82owi\xc5\x84ski, ki je tudi \xc4\x8dlan Vseslovanskega rodnoverskega ve\xc4\x8da, eden od \xc4\x8dlanov te skupine je tudi Antoni Vacik. Vsako leto se v mestu Wolinu odvija festival Slovanov in Vikingov (polj. Festiwal S\xc5\x82owian i Wiking\xc3\xb3w), na katerem se lahko vidi rekonstruirano \xc5\xbeivljenje Slovanov in Vikingov v \xc4\x8dasu pred kr\xc5\xa1\xc4\x8danstvom.\n_START_SECTION_\nBelorusija\n_START_PARAGRAPH_\nZaradi specifi\xc4\x8dnih zgodovinskih razmer v pokrajini Polesje (bel. \xd0\x9f\xd0\xb0\xd0\xbb\xd0\xb5\xcc\x81\xd1\x81\xd1\x81\xd0\xb5) na ozemlju Republike Belorusije se je slovansko staroverstvo obdr\xc5\xbealo med ljudmi tudi po pokristjanjevanju ostalih predelov dana\xc5\xa1nje Belorusije. V Polesju se nahajajo pomembna arheolo\xc5\xa1ka najdi\xc5\xa1\xc4\x8da, na katerih so bila odkrita kapi\xc5\xa1\xc4\x8da slovanske religije, ki so jih raziskovali konec 19. stoletja in v drugi polovici 20. stoletja. Danes so kapi\xc5\xa1\xc4\x8da uvr\xc5\xa1\xc4\x8dena v kulturno-zgodovinske spomenike Belorusije._NEWLINE_Po razpadu Sovjetske zveze so nastala voja\xc5\xa1ka, vojnozgodovinska in kulturnozgodovinska dru\xc5\xa1tva, ki promovirajo povratek slovanske kulture, tradicije in religije (dru\xc5\xa1tva Bjalove\xc5\xa1ki barjak, Radegast, Ojra iz Minska, Braslava iz Gomelja). Iz njih so nastale organizacije in slovanske staroverske ob\xc4\x8dine. Za razliko od ostalih slovanskih dr\xc5\xbeav, v Belorusiji obstaja mnogo vladnih programov, ki podpirajo vrnitev v dru\xc5\xbebo tradicionalnih vrednot. Ljudske praznike (Kupalo, Maslenica, Do\xc5\xbeinke) se praznuje na nivoju dr\xc5\xbeave. Veliko znanstvenikov (arheologi, zgodovinarji, filologi in etnologi) raziskujejo predkr\xc5\xa1\xc4\x8dansko religijo in tradicijo na Katedri za zgodovino in teorijo kulture Beloruske dr\xc5\xbeavne pedago\xc5\xa1ke univerze, In\xc5\xa1titutu etnografije in folklore, Znanstveno-raziskovalnem centru folklore Beloruske dr\xc5\xbeavne univerze idr., kar rezultira v veliko \xc5\xa1tevilo objav raznih del, ki se tematsko nana\xc5\xa1ajo na slovansko religijo._NEWLINE_V Kobrinu v Belorusiji deluje Slovanska vedska ob\xc4\x8dina \xc2\xbbPerunova pot\xc2\xab (\xd1\x81\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xb0\xd1\x8f \xd0\xb2\xd0\xb5\xd0\xb4\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xbe\xd0\xb1\xd1\x89\xd0\xb8\xd0\xbd\xd0\xb0 \xe2\x80\x9e\xd0\x9b\xd0\xb0\xd0\xb4 \xd0\x9f\xd0\xb5\xd1\x80\xd1\x83\xd0\xbd\xd0\xb0\xe2\x80\x9c), ki jo vodi Vladimir Aleksandrovi\xc4\x8d Sacevi\xc4\x8d<reff>Tudi \xc4\x8dlan staroverskega ve\xc4\x8da,\xd0\xa0\xd0\xb5\xd1\x88\xd0\xb5\xd0\xbd\xd0\xb8\xd0\xb5 \xd1\x81\xd0\xb5\xd0\xb4\xd1\x8c\xd0\xbc\xd0\xbe\xd0\xb3\xd0\xbe \xd1\x80\xd0\xbe\xd0\xb4\xd0\xbe\xd0\xb1\xd0\xbe\xd0\xb3\xd0\xbe \xd1\x81\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xbe\xd0\xb3\xd0\xbe \xd0\xb2\xd0\xb5\xd1\x87\xd0\xb0, \xd0\x9c\xd1\x96\xd0\xb6\xd0\xbd\xd0\xb0\xd1\x80\xd0\xbe\xd0\xb4\xd0\xbd\xd0\xb8\xd0\xb9 \xd0\xa1\xd0\xbb\xd0\xbe\xd0\xb2\'\xd1\x8f\xd0\xbd\xd1\x81\xd1\x8c\xd0\xba\xd0\xb8\xd0\xb9 \xd0\x9f\xd0\xbe\xd1\x80\xd1\x82\xd0\xb0\xd0\xbb \xe2\x80\x9e\xd0\xa0\xd0\xbe\xd0\xb4\xd0\xbe\xd0\xb2\xd1\x96\xd0\xb4\xe2\x80\x9c</ref>. \xc2\xbbPerunova pot\xc2\xab ne sodeluje samo z drugimi staroverskimi ob\xc4\x8dinami, temve\xc4\x8d tudi z organizacijami drugih veroizpovedi. _NEWLINE_Na ozemlju Belorusije deluje tudi staroverska ob\xc4\x8dina v Minsku Kolo Svaroga, ki je \xc4\x8dlanica zdru\xc5\xbeenja slovanskih rodnoverskih ob\xc4\x8din Velesov krug.\n_START_SECTION_\n\xc4\x8ce\xc5\xa1ka\n_START_PARAGRAPH_\nPo Prvem vseslovanskem kongresu v Pragi leta 1848 je med \xc4\x8cehi nastala velika te\xc5\xbenja po nacionalnem preporodu. Po zgledu drugih slovanskih narodov se je tudi tu pojavilo zanimanje za slovansko kulturo in religijo, posledi\xc4\x8dno pa je iz\xc5\xa1lo ve\xc4\x8d del, ki se nana\xc5\xa1ajo na izro\xc4\x8dilo in slovansko religijo._NEWLINE_Z za\xc4\x8detkom 20. stoletja so nastala svetovno znana dela na temo slovanske religije, od katerih je najbolj odmevno slikarsko delo Slovanska epopeja Alfonsa Muhe (slikano od leta 1910 do 1928 leta) in kip boga Radogosta, delo \xc4\x8de\xc5\xa1kega kiparja Alb\xc3\xadna Pol\xc3\xa1\xc5\xa1eka, ki je postavljen na vrhu hriba Radgost. Z vzponom fa\xc5\xa1izma in nacizma v zahodnoevropskih dr\xc5\xbeavah so postala dela Alfonsa Muhe in drugih umetnikov, ki so se navdihovali nad slovansko kulturo, tradicijo in religijo, reakcionarna in neza\xc5\xbeeljena. Po M\xc3\xbcnchenskem sporazumu in okupaciji \xc4\x8ce\xc5\xa1koslova\xc5\xa1ke s strani nacisti\xc4\x8dne Nem\xc4\x8dije je bil Alfonsa Muha eden prvih, ki ga aretiral Gestapo._NEWLINE_Na \xc4\x8ce\xc5\xa1kem sta aktivna staroverska Skupnost Rodna vera (Spole\xc4\x8denstv\xc3\xad Rodn\xc3\xa1 v\xc3\xadra) in zdru\xc5\xbeenje Velesov narod (Veles\xc5\xafv lid).\n_START_SECTION_\nBolgarija\n_START_PARAGRAPH_\nV Bolgariji deluje staroversko zdru\xc5\xbeenje Dulo (bolg. \xd0\x9e\xd0\xb1\xd1\x89\xd0\xb5\xd1\x81\xd1\x82\xd0\xb2\xd0\xbe \xd0\x94\xd1\x83\xd0\xbb\xd0\xbe), Rodna vera (bolg. \xd0\xa0\xd0\xbe\xd0\xb4\xd0\xbd\xd0\xb0 \xd0\xb2\xd1\x8f\xd1\x80\xd0\xb0), Slovanska kri (bolg. \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xb0 \xd0\x9a\xd1\x80\xd1\x8a\xd0\xb2) v Gabrovu in Slovani v \xc5\xa0umenu.\n_START_SECTION_\nSlovenija\n_START_PARAGRAPH_\nSlovenija je ena redkih dr\xc5\xbeav, kjer je organizirano staroverstvo pre\xc5\xbeivelo do 20. stoletja na zahodu Slovenije in v Bohinju. Ljudsko izro\xc4\x8dilo, ki ga je Pavel Medve\xc5\xa1\xc4\x8dek zbral na Banj\xc5\xa1ki planoti, v Poso\xc4\x8dju, Slovenski Istri in drugod, ka\xc5\xbee, da je bilo organizirano staroverstvo s svojimi sve\xc4\x8deniki \xc5\xbeivo \xc5\xa1e vse do prve svetovne vojne. Bilo je strogo tajno, saj je kr\xc5\xa1\xc4\x8danstvo staroverce preganjalo, zato so tudi staroverci na zunaj \xc5\xbeiveli kot kristjani._NEWLINE_Zanimanje za staro slovensko religijo se je zopet pojavilo z romantiko v drugi polovici 18. in v 19. stoletju v krogih umetnikov in intelektualcev. Prvi je bil verjetno Anton Feliks Dev, ki je napisal libret za opero Belin leta 1780 v almanahu Pisanice, uglasbil pa jo je kamni\xc5\xa1ki skladatelj Jakob Fran\xc4\x8di\xc5\xa1ek Zupan. Alegori\xc4\x8dno sporo\xc4\x8dilo opere je naravnano proti tuji nadoblasti in poveli\xc4\x8duje slovenstvo. Tri nimfe rodnosti (Ceres, Pomona in Flora) v prispodobi slovenskega naroda, \xc4\x8dastijo Belina (staroslovanski bog svetlobe - Sonca) in se postavijo po robu \xe2\x80\x9ctrinogu\xe2\x80\x9d Burji (negativni lik v prispodobi nadoblastnika), ki si jih ho\xc4\x8de pokoriti. Umetniki so v svoja dela vna\xc5\xa1ali romanti\xc4\x8dno podobo Slovencev in njihove rodne bogove za potrebe narodnobuditeljskega gibanja v \xc4\x8dasu pomladi narodov, npr. Krst pri Savici Franceta Pre\xc5\xa1erna. Poleg Pre\xc5\xa1erna sta bila v 19. stoletju pomembna \xc5\xa1e Anton A\xc5\xa1kerc in Anton Hribar . _NEWLINE_Mnogi pisatelji so tudi v 20. stoletju vna\xc5\xa1ali staroverstvo v svoje romane, najbolj znano tako delo je Fin\xc5\xbegarjev roman Pod svobodnim soncem: povest davnih dedov, najdalj\xc5\xa1a slovenska pesnitev, v kateri prav tako dobimo staroverske bogove, pa je Kralj Samo: Epos v desetih spevih. Poleg Fin\xc5\xbeagrja so tudi drugi narodnobuditeljski duhovniki vme\xc5\xa1\xc4\x8dali slovensko vero v svoja dela, med najbolj znanimi so Anton A\xc5\xa1kerc, Davorin Trstenjak, Janko \xc5\xa0anda in Jo\xc5\xbee Abram, ki je leta 1914 ob 500 letnici poslednjega slovenskega ustoli\xc4\x8denja koro\xc5\xa1kega vojvoda napisal igro Vme\xc5\xa1\xc4\x8denje Valuka za gorotanskega kneza in vojvoda pri Gosp\xc3\xa9 Sveti na Koro\xc5\xa1kem okoli l. 620 po Kr. rojstvu s staroslovenskim poganskim obrednim praznikom. Mnogi pisatelji so izdali dela s staroversko vsebino. Poleg omenjenih tudi Mimi Malen\xc5\xa1ek, Oskar Hudales, Matija Prelesnik, Janko Moder, France Bevk, Ivan Sivec idr. Kipar Slavo Batista pa je v Cepkih pri Kopru izklesal panteon slovanskih bogov._NEWLINE_Po drugi svetovni vojni je bilo na Ptuju odkrito slovansko staroversko sveti\xc5\xa1\xc4\x8de. Staroslovansko sveti\xc5\xa1\xc4\x8de na Ptujskem gradu so zgradili na razvalinah rimske utrdbe, kastela. Kastel so zgradili sredi \xc5\xa1estega stoletja, po poru\xc5\xa1enju rimskega limesa na Donavi. Datiranja gradnje sveti\xc5\xa1\xc4\x8da se ne da natan\xc4\x8dno ugotoviti, najverjetneje je iz za\xc4\x8detka sedmega stoletja. Pri primerjavi tlorisa sveti\xc5\xa1\xc4\x8da s sveti\xc5\xa1\xc4\x8dem v Arkoni vidimo, da imata oba kvadratno obliko. Ni znano, kateremu bogu je bilo sveti\xc5\xa1\xc4\x8de posve\xc4\x8deno._NEWLINE_Po letu 1990 je pri\xc5\xa1lo do ve\xc4\x8djega raziskovanja slovenske zgodovine in etni\xc4\x8dne religije. Prav tako pride do popularizacije in s tem zanimanja za slovensko mitologijoZanimanje za staroverstvo spro\xc5\xbeijo tudi nova arheolo\xc5\xa1ka odkritja in igrano-dokumentarni filmi o zadnjem slovenskem staroverstvu . _NEWLINE_Eden prvih slikarjev, ki je slikal slovansko mitologijo je bil Peter \xc5\xbdmitek , ki je leta 1908 naslikal sliko z naslovom Majoli\xc4\x8dna tasa: duhovi se klanjajo Svetovidu. Kasneje po drugi svetovni vojni sta se mitologiji posvetila tudi Marijan Amalietti in Jo\xc5\xbee Karlov\xc5\xa1ek, ki je naslikal okoli petdeset slik na temo slovenske mitologije za svojo knjigo Slovenske bajeslovne in pripovedne podobe, ki pa je ostala v rokopisu. Danes je aktivnih vedno ve\xc4\x8d umetnikov, akademska slikarja Irena Ga\xc5\xa1per\xc5\xa1i\xc4\x8d in Kristofer Bogdan Me\xc5\xa1ko,  P\xc5\xa1enica Kova\xc4\x8di\xc4\x8d, Andrejka \xc4\x8cufer pa je oblikovala serijo znamk na temo Slovensko bajeslovje._NEWLINE_Od 1978 obstaja glasbena skupina Trutamora Slovenica: ansambel za arhivsko o\xc5\xbeivljanje slovenske ljudske glasbene dedi\xc5\xa1\xc4\x8dine . Ansambel odkriva \xc2\xbb\xc5\xa1amansko obredje na\xc5\xa1ih prednikov na zlatem nosilcu zvoka in obuja zvo\xc4\x8dno podobo pozabljenega obredovanja na\xc5\xa1ih staroslovanskih in staroslovenskih prednikov, ki so se v duhu \xc5\xa1e zmogli povezovati s celotnim Stvarstvom in so \xc5\xbeiveli kozmi\xc4\x8dno zavest ali Kozmos na Zemlji.\xc2\xab\xc2\xa0Po vzoru skandinavske ter vzhodne metal scene se je med letoma 1995 ter 2000 tudi v Sloveniji za kratek \xc4\x8das oblikovala podzemna black metal scena. Glasbene skupine kot so: Praslovan, Kurent, \xc4\x8crnobog, Triglav ter Hrast so v besedilih opevali staroversko tematiko ter zgodovino Karantanije. Svoj vi\xc5\xa1ek je scena dosegla v letu 1998 z izidom kultnega albuma \xc2\xbbBaptism at Savica Fall\xc2\xab\xc2\xa0skupine Noctiferia. Album je bila prva upesnitev \xc5\xbee omenjenega Pre\xc5\xa1ernovega dela \xc2\xbbKrst pri Savici\xc2\xab\xc2\xa0(tej razli\xc4\x8dici je leta 2011 sledila pesem Krst skupine Brezno). S slednjim albumom se v Sloveniji pri\xc4\x8dne black metal \xc5\xbeanr \xc5\xa1iriti tudi med ve\xc4\x8dje mno\xc5\xbeice. V letu 2006 se pojavi metal skupina Temnava, ki je zdru\xc5\xbeevala metal s folklorno glasbo ter besedili rodnoverske tematike iz zahodne Slovenije. V letih, ki so sledila so se pojavile tudi prve folk metal skupine kot so Volk, Brezno, Exsilium, Morana in ostali, ki delujejo \xc5\xa1e dandanes. _NEWLINE_Od leta 2005 v Sloveniji deluje zdru\xc5\xbeenje Slovenski staroverci. Staroverci \xc4\x8dastijo \xc5\xa1tiri glavne praznike, solsticija (Bo\xc5\xbei\xc4\x8d Svaro\xc5\xbei\xc4\x8d in Kresnik) in ekvinokcija (Jarilo in Mara) ter Velesov in Perunov dan. Leta 2009 so se slovenski staroverci obrnili na ministra za \xc5\xa1olstvo in \xc5\xa1port z javnim pismom, naj v u\xc4\x8dne na\xc4\x8drte osnovnih in srednjih \xc5\xa1ol poleg ostalih religij enakovredno umesti tudi edino avtohtono slovensko religijo. Istega leta so organizirali mednarodno konferenco Ve\xc4\x8de rodne vere na gradu Struga na Dolenjskem, leta 2010 pa so na temo konference izdali zbornik Triglav: religiozni pomen pri Slovanih. Na gradu Struga imajo odprto staroversko sobo, kjer so razstavljena dela slovanskih umetnikov na temo staroverstva. Leta 2011 so v po\xc4\x8dastitev 70. obletnice upora proti okupatorju in 20. obletnici slovenske osamosvojitve postavili kip Peruna v ob\xc4\x8dini \xc5\xa0entjur na \xc5\xa0tajerskem._NEWLINE_V Lokvi na Krasu je bila 29. septembra 2012 na dan obreda v Triglavci predstavljena knjiga "V siju mese\xc4\x8dine". V knjigi avtorja Borisa \xc4\x8cok-a je zbrano ustno izro\xc4\x8dilo rodne vere na tem delu Slovenije.  _NEWLINE_Med novimi religijskimi gibanji v Sloveniji edino zdru\xc5\xbeenje Slovenskih starovercev \xc4\x8dasti rodne bogove, po svojem delovanju pa so sorodni ostalim slovanskim starovercem.\n_START_SECTION_\nSrbija\n_START_PARAGRAPH_\nVerovanja, obredi in obi\xc4\x8daji so se med srbskim prebivalstvom ohranili tudi po formalnem sprejemu kr\xc5\xa1\xc4\x8danstva. Skupaj z bojem za neodvisnost in pojavom romantike v 19. stoletju je v Srbiji pri\xc5\xa1lo do pove\xc4\x8danega zanimanja za ljudsko kulturo in obi\xc4\x8daje. Veliko delo pri zbiranju ljudskega izro\xc4\x8dila je naredil Vuk Stefanovi\xc4\x87 Karad\xc5\xbei\xc4\x87 pa tudi drugi, kot sta Milo\xc5\xa1 Milojevi\xc4\x87 in Ja\xc5\xa1a Prodanovi\xc4\x87. Na osnovi zbranega ljudskega gradiva in primerjanja gradiva z drugimi slovanskimi ter evropskimi narodi je pri\xc5\xa1lo do prvih rekonstrukcij slovanske religije._NEWLINE_V 19. in za\xc4\x8detku 20. stoletja so nekateri politiki, kot Ja\xc5\xa1a Tomi\xc4\x87, dobili navdih v stari slovanski religiji. V drugi polovici 20. stoletja so se nekateri pisatelji, pesniki in slikarji v svojih delih naslanjajo na motive slovanskega rodnoverja. Med njimi so Desanka Maksimovi\xc4\x87 (pesni\xc5\xa1ka zbirka Letopis Perunovih potomaka), Vasko Popa (pesni\xc5\xa1ka zbirka Vu\xc4\x8dja so) in Ljubivoje Jovanovi\xc4\x87. _NEWLINE_V za\xc4\x8detku 21. stoletja je bilo izdanih mnogo knjig, ki se nana\xc5\xa1ajo na slovansko religijo._NEWLINE_Na pobudo knji\xc5\xbeevnika Dragana Jovanovi\xc4\x87a, enega od podpornikov vrnitve slovanske religije v Srbijo, so v vasi Mokra pri Bele Palanke, na mestu Ravni\xc5\xa1te, na katerega se navezuje mnogo lokalnih legend, postavili kip boga Svetovida . V nekaterih pode\xc5\xbeelskih krajih Srbije je pri\xc5\xa1lo do rekonstrukcije in ponovnega prakticiranja nekaterih obredov slovanske religije._NEWLINE_V Srbiji so staroverci zbrani okoli treh zdru\xc5\xbeenj, Svevlad, Glas predaka in Stari Sloveni. Stari sloveni izdajajo internetni \xc4\x8dasopis Veles.\n_START_SECTION_\nHrva\xc5\xa1ka\n_START_PARAGRAPH_\nV 19. stoletju je pri\xc5\xa1lo do pove\xc4\x8danega zbiranja ljudskega izro\xc4\x8dila. Skozi ljudsko izro\xc4\x8dilo, obrede, obi\xc4\x8daje in toponime se je ohranila slovanska predkr\xc5\xa1\xc4\x8danska religija do dana\xc5\xa1njih dni. _NEWLINE_Najzna\xc4\x8dilnej\xc5\xa1i predstavnik panslavizma na Hrva\xc5\xa1kem v drugi polovici 19. stoletja in v za\xc4\x8detku 20. stoletja je bil Natko Nodilo, ki je s svojim delom spodbudil zanimanje za slovansko staroversko religijo. Pod vplivom njegovega dela, ljudskega izro\xc4\x8dila in arheolo\xc5\xa1kih dokazov_NEWLINE_ so ustvarjali hrva\xc5\xa1ki umetniki, kot so Ivana Brli\xc4\x87-Ma\xc5\xbeurani\xc4\x87, Vladimir Nazor  in Jakov Gotovac. Po drugi svetovni vojni je bilo zanimanje za staro vero redko, najzna\xc4\x8dilnej\xc5\xa1e so izdaje Franja Ledi\xc4\x87a . Po razpadu Jugoslavije se je zopet vzbudilo zanimanje za slovansko mitologijo, spodbudila pa so jo arheolo\xc5\xa1ka in mitolo\xc5\xa1ka odkritja Vitomirja Belaja in Radovana Kati\xc4\x8di\xc4\x87a. Zanimanje za mitologijo izka\xc5\xbeejo tudi umetniki, npr. Lidija Bajuk ali Mojmir Novakovi\xc4\x87._NEWLINE_V Republiki Hrva\xc5\xa1ki deluje zdru\xc5\xbeenje Perunova svetinja (registrirana 24. aprila 2011 v Lovranu pri Primorsko-goranskoj \xc5\xbeupaniji) in Staroslovanska \xc5\xbeupa Perunica.\n_START_SECTION_\nBosna in Hercegovina\n_START_PARAGRAPH_\nStaroverci v Bosni in Hercegovini so organizirani v zdru\xc5\xbeenju Svaro\xc5\xbei Krug, ki deluje v Sarajevu in v Mostarju .\n_START_SECTION_\nLitva in Latvija\n_START_PARAGRAPH_\nBaltska stara vera je zelo podobna slovanski stari veri, zato mnogi znanstveniki uporabljajo tudi ime baltoslovanska mitologija. Balti so bili zadnji pokristjanjeni narodi v Evropi, zato se je do danes ohranilo izjemno veliko ljudskega izro\xc4\x8dila, povezanega s predkr\xc5\xa1\xc4\x8danskim verovanjem. Balti so ponovno odkrili svojo staro vero z nacionalnim prebujenjem. V za\xc4\x8detku 20. stoletja so Balti \xc5\xa1e vedno praznovali stare obi\xc4\x8daje, pome\xc5\xa1ane s kr\xc5\xa1\xc4\x8danstvom. _NEWLINE_V Litvi deluje staroverska organizacija Romuva. Ime je sposojeno od enega zadnjih evropskih sveti\xc5\xa1\xc4\x8d stare vere. Romuva ima svoje podru\xc5\xbenice tudi na Norve\xc5\xa1kem, v Kanadi, ZDA, Zdru\xc5\xbeenem kraljestvu in Avstraliji. Eden od ustanoviteljev Romuve je bil filozof Wilhelm Storost z umetni\xc5\xa1kim imenom Vilius Storostas-Vyd\xc5\xabnas. Leta 1911 je za\xc4\x8del baltsko staroverstvo organizirati Domas \xc5\xa0idlauskas-Visuomis. Ideja Romuve ni umrla niti pod sovjetsko okupacijo, ko je bilo mnogo starovercev deportiranih v sibirske gulage. Jonas Trink\xc5\xabnas je bil eden od ustanoviteljev organizacije Vilnius Ethnological Ramuva, ki je leta 1967 prvi\xc4\x8d organizirala ljudska praznovanja staroverskih praznikov. Leta 1971 so Sovjeti prekinili njihovo delovanje, ponovno pa so se organizirali leta 1988, ko je za\xc4\x8dela slabeti sovjetska mo\xc4\x8d. 1996 je postala Romuva uradno priznana religija v Litvi. _NEWLINE_Jonas Trink\xc5\xabnas je poleg vodje Romuva tudi vodja Evropskega kongresa etni\xc4\x8dnih religij. Kongres je bil ve\xc4\x8dkrat organiziran v Litvi, kjer se nahaja tudi sede\xc5\xbe._NEWLINE_V Litvi deluje tudi slovanska rodnoverska ob\xc4\x8dina Zveza Ljuti\xc4\x8da (\xd0\xa1\xd0\xbe\xd1\x8e\xd0\xb7 \xd0\x9b\xd1\x8e\xd1\x82\xd0\xb8\xd1\x87\xd0\xb5\xd0\xb9), ki je \xc4\x8dlanica Zveze slovanskih ob\xc4\x8din slovanske rodne vere iz Rusije (\xd0\xa1\xd0\xbe\xd1\x8e\xd0\xb7 \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xb8\xd1\x85 \xd0\x9e\xd0\xb1\xd1\x89\xd0\xb8\xd0\xbd \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd1\x81\xd0\xba\xd0\xbe\xd0\xb9 \xd0\xa0\xd0\xbe\xd0\xb4\xd0\xbd\xd0\xbe\xd0\xb9 \xd0\x92\xd0\xb5\xd1\x80\xd1\x8b)._NEWLINE_V Latviji deluje staroverska organizacija Maras loks, ki je prav tako \xc4\x8dlanica Evropskega kongresa etni\xc4\x8dnih religij, leta 2007 pa je gostila tudi kongres v Latviji. Svojo religijo imenujejo Dievturiba.\n_START_SECTION_\nIdeologija in politi\xc4\x8dna usmerjenost\n_START_PARAGRAPH_\nVelika ve\xc4\x8dina starovercev je panslavistov, rodoljubov in domoljubov. Zaradi narave njihovega religioznega pogleda na svet jim je blizu ekologija, znotraj tega pa predvsem globinska ekologija . Politi\xc4\x8dna usmerjenost je zelo raznolika in pokriva skoraj celoten spekter politi\xc4\x8dnih idej, od levice, preko sredine do desnice . Ve\xc4\x8dino predstavljajo zmerne struje, pri \xc4\x8demer organizacije in zdru\xc5\xbeenja slovanskih starovercev praviloma niso politi\xc4\x8dno anga\xc5\xbeirane. Ve\xc4\x8dina organizacij slovanskega staroverstva obsoja fa\xc5\xa1izem, neonacizem in ideologijo ekstremne desnice. Mnogi slovanski staroverci tudi nasprotujejo sedanji tr\xc5\xbeno-kapitalisti\xc4\x8dni politi\xc4\x8dni ureditvi in podpirajo alternativne na\xc4\x8dine samoorganiziranja, kar jih pribli\xc5\xbeuje anarhizmu. Podpirajo lokalno ekolo\xc5\xa1ko pridelano hrano in tradicionalen na\xc4\x8din samooskrbe. Marginalne skupine starovercev, v glavnem mladina, simpatizira z ekstremisti\xc4\x8dno ideologijo skrajne desnice, kot je neonacizem, \xc5\xa1ovinizem, antisemitizem in ksenofobija . Vse slovanske staroverske organizacije podpirajo suverenost, integriteto in teritorialno celovitost svoje dr\xc5\xbeave.\n_START_SECTION_\nSlovansko staroverstvo in umetnost\n_START_PARAGRAPH_\nPove\xc4\x8dano zanimanje za mnogobo\xc5\xbeansko slovansko religijo se je pojavilo v umetni\xc5\xa1kih krogih v \xc4\x8dasu od konca 18. do za\xc4\x8detka 19. stoletja. Kljub razmeroma majhnemu \xc5\xa1tevilu slovanskih starovercev so umetni\xc5\xa1ka dela na temo slovanskega staroverstva pu\xc5\xa1\xc4\x8dala opazno sled. Na temo slovanske religije so ustvarjajo tudi mnogi umetniki, ki so bili po verski pripadnosti druge veroizpovedi.\n_START_SECTION_\nSlikarstvo in kiparstvo\n_START_PARAGRAPH_\nZ nacionalnim preporodom Slovanov v 19. stoletju je pri\xc5\xa1lo do pove\xc4\x8danja staroverskih motivov tudi v slikarstvu. V slovanskem svetu so nastajala umetni\xc5\xa1ka dela, ki so vsebovala religiozno tematiko, vezano na staroverstvo. V Rusiji se pojavilo veliko umetnikov, ki so se ukvarjali z motivom slovanske kulture, od katerih so najbolj znani Ilja Rjepin, Ivan Bilibin, Viktor Vasnecov, Nikolaj Rerih in \xc4\x8ceh Alfons Muha._NEWLINE_V 20. stoletju so se te tematike lotevali \xc5\xa1tevilni slikarji in kiparji. Nekateri izmed njih: Stanislav \xc5\xa0ukalski, Marjan Vav\xc5\xbeenjecki, Marjan Konarski, Norbert Strasberg, Vaclav Boratinjski, Fran\xc4\x87i\xc5\xa1ek Fron\xc4\x8dek, Je\xc5\xbei Baranovski, Stanislav Gliva, Stefan \xc5\xbdehovski, Stanislav Karvovski, Je\xc5\xbei Kovalski in drugi \xc4\x8dlani Plemena rogatega srca, Zofia Stryje\xc5\x84ska, Albin Pola\xc5\xa1ek, Konstantin Vasiljev, Viktor Kri\xc5\xbeanivski, Vsevolod Ivanov, Olga Nagornaja, Nikolaj Fomin, Boris Olj\xc5\xa1anski, Viktor Koroljkov, Andrej Klimenko, Dragan Bosni\xc4\x87, , Rastko \xc4\x86iri\xc4\x87, Ljubivoje Jovanovi\xc4\x87, Momir Jankovi\xc4\x87, Marko Mami\xc4\x87, Jovan Petronijevi\xc4\x87, Aleks Fantalov ,Kris Vervimp, Radosav \xc4\x86irkovi\xc4\x87, Ivana Re\xc5\xbeek, Sne\xc5\xbeana \xc5\xa0estovi\xc4\x87, Vuk Ljubisavljevi\xc4\x87, Toma\xc5\xa1 Lah in \xc5\xa1e mnogi drugi. _NEWLINE_V Sloveniji so slovansko mitologijo vna\xc5\xa1ali v svojo dela Andrejka \xc4\x8cufer, Irena Urankar , Slavo Batista , Igor \xc5\xa0ivec , akademska slikarja Kristofer Bogdan Me\xc5\xa1ko in Irena Ga\xc5\xa1per\xc5\xa1i\xc4\x8d, Marjan Amalietti , Ana Bel\xc4\x8di\xc4\x8d, Gregor Ko\xc5\xbeelj in \xc5\xa1e mnogi drugi.\n_START_SECTION_\nFilm\n_START_PARAGRAPH_\nTema slovanske kulture in staroverstva je predstavljena v filmih, kot je Morana (1993), Moko\xc5\xa1 (2000), Zdru\xc5\xbeitev v zafla\xc5\xa1ki (KUD Cerkno, 2003) in ve\xc4\x8d igrano-dokumentarnih filmih Jadrana Strleta: Iskanje slovanskih bogov, Med hribi ka\xc4\x8djih glav, Poganjski ogenj, Jelenk-sveta gora starovercev in Sveta voda Uro\xc4\x8dka ._NEWLINE_V tujini so filmi o slovanski kulturi in staroverstvu bolj popularni in zaradi tega tudi bolj mno\xc5\xbei\xc4\x8dni: Knez Vladimir (rus. K\xd0\xbd\xd1\x8f\xd0\xb7\xd1\x8c \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80), Poganska kraljica (\xc4\x8de\xc5\xa1. Pohanska kraljica), Sadko, Vij (rus. \xd0\x92\xd0\xb8\xd0\xb9), Ruslan in Ljudmila (1915; 1972) (rus. \xd0\xa0\xd1\x83\xd1\x81\xd0\xbb\xd0\xb0\xd0\xbd \xd0\xb8 \xd0\x9b\xd1\x8e\xd0\xb4\xd0\xbc\xd0\xb8\xd0\xbb\xd0\xb0), Vij - Povratak (rus. \xd0\x92\xd0\xb8\xd0\xb9. \xd0\x92\xd0\xbe\xd0\xb7\xd0\xb2\xd1\x80\xd0\xb0\xd1\x89\xd0\xb5\xd0\xbd\xd0\xb8\xd0\xb5), Stara Rusija (rus. \xd0\xa0\xd1\x83\xd1\x81\xd1\x8c \xd0\x98\xd0\xb7\xd0\xbd\xd0\xb0\xd1\x87\xd0\xb0\xd0\xbb\xd1\x8c\xd0\xbd\xd0\xb0\xd1\x8f), Finist - svetli soko (rus. \xd0\xa4\xd0\xb8\xd0\xbd\xd0\xb8\xd1\x81\xd1\x82 \xe2\x80\x94 \xd0\xaf\xd1\x81\xd0\xbd\xd1\x8b\xd0\xb9 \xd0\xa1\xd0\xbe\xd0\xba\xd0\xbe\xd0\xbb), Gnezdo (polj. Gniazdo), Stara basen - Ko je Sonce bilo \xc5\xa1e bog (polj. Stara basn. Kiedy slonce bylo bogiem), Zahar Berkut, Tam na nepoznanih poteh (rus. \xd0\xa2\xd0\xb0\xd0\xbc \xd0\xbd\xd0\xb0 \xd0\xbd\xd0\xb5\xd0\xb2\xd0\xb5\xd0\xb4\xd0\xbe\xd0\xbc\xd1\x8b\xd1\x85 \xd0\xb4\xd0\xbe\xd1\x80\xd0\xbe\xd0\xb6\xd0\xba\xd0\xb0\xd1\x85), Volkodlav iz roda Sivih psov (rus. \xd0\x92\xd0\xbe\xd0\xbb\xd0\xba\xd0\xbe\xd0\xb4\xd0\xb0\xd0\xb2 \xd0\xb8\xd0\xb7 \xd1\x80\xd0\xbe\xd0\xb4\xd0\xb0 \xd0\xa1\xd0\xb5\xd1\x80\xd1\x8b\xd1\x85 \xd0\x9f\xd1\x81\xd0\xbe\xd0\xb2), Mladi Volkodlav (rus. \xd0\x9c\xd0\xbe\xd0\xbb\xd0\xbe\xd0\xb4\xd0\xbe\xd0\xb9 \xd0\x92\xd0\xbe\xd0\xbb\xd0\xba\xd0\xbe\xd0\xb4\xd0\xb0\xd0\xb2), Sveto mesto, Rusi\xc4\x8di.\n_START_SECTION_\nLeposlovje\n_START_PARAGRAPH_\nSlovenski pisatelji so pogosto vna\xc5\xa1ali staroverske bogove v svoja literarna dela. Najodmevnej\xc5\xa1e in najbolj poznano je Fin\xc5\xbegarjevo delo Pod svobodnim soncem: povest davnih dedov. Najve\xc4\x8d Slovencev se je ravno preko tega dela spoznalo s staroslovanskimi bogovi. Drugi bolj odmevni pisatelji so \xc5\xa1e Janko Moder (Sveta zemlja: kronika slovenskega rodu), Ivan Sivec (Saga o Karantaniji v treh delih), France Bevk (Umirajo\xc4\x8di bog Triglav), Vinko P\xc5\xa1lak (Krst na Auvi) in \xc5\xa1e mnogi drugi. Med zadnjimi leposlovnimi deli na to temo je knjiga V. Zavodnika Skrivnostne podobe raja. Katoli\xc5\xa1ki duhovnik Janko \xc5\xa0anda je napisal najdalj\xc5\xa1o slovensko pesnitev Kralj samo: epos v desetih spevih, v katero je vklju\xc4\x8dil mnoge staroverske bogove. _NEWLINE_Rodno vero dobimo tudi v klasi\xc4\x8dnih delih Pu\xc5\xa1kina (Ruslan in Ljudmila), Alekseja Tolstoja, Nikolaja Gogolja, Milovana Gli\xc5\xa1i\xc4\x87a, Rastka Petrovi\xc4\x87a (roman Burleska gospoda Peruna boga groma), Adama Mickjevi\xc4\x8da, Vladimira Hlebnjikova, Sergeja Gorodeckog, Vanjka Ponjavi\xc4\x87a (roman Otroci boginje mati Slave) in \xc5\xa1e pri mnogih drugih avtorjih, ki niso prevedeni v slovenski jezik.\n_START_SECTION_\nRa\xc4\x8dunalni\xc5\xa1ke igre\n_START_PARAGRAPH_\nNa temo slovanske rodne vere je bilo izdanih tudi ve\xc4\x8d ra\xc4\x8dunalni\xc5\xa1kih iger, kot je Knez-legenda gozdne dr\xc5\xbeave (rus. \xd0\x9a\xd0\xbd\xd1\x8f\xd0\xb7\xd1\x8c: \xd0\x9b\xd0\xb5\xd0\xb3\xd0\xb5\xd0\xbd\xd0\xb4\xd1\x8b \xd0\x9b\xd0\xb5\xd1\x81\xd0\xbd\xd0\xbe\xd0\xb9 \xd1\x81\xd1\x82\xd1\x80\xd0\xb0\xd0\xbd\xd1\x8b; angl. Konung: Legends of the North) iz leta 1999 (dodatek Knez 2 je iz\xc5\xa1el 29. januarja 2003), Svarog - rodnoverski vojak (rus. \xd0\xa1\xd0\xb2\xd0\xb0\xd1\x80\xd0\xbe\xd0\xb3 - \xd0\xaf\xd0\xb7\xd1\x8b\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xb2\xd0\xbe\xd0\xb9\xd0\xbd\xd1\x8b; iz\xc5\xa1el 15. aprila 2004). Prav tako obstaja serija ra\xc4\x8dunalni\xc5\xa1kih igric o avanturah ruskih narodnih junakov: Aljo\xc5\xa1a Popovi\xc4\x8d in Zmaj Tugarin (rus. \xd0\x90\xd0\xbb\xd0\xb5\xd1\x88\xd0\xb0 \xd0\x9f\xd0\xbe\xd0\xbf\xd0\xbe\xd0\xb2\xd0\xb8\xd1\x87 \xd0\xb8 \xd0\xa2\xd1\x83\xd0\xb3\xd0\xb0\xd1\x80\xd0\xb8\xd0\xbd \xd0\x97\xd0\xbc\xd0\xb5\xd0\xb9), Car Ivan in sivi volk (rus. \xd0\x98\xd0\xb2\xd0\xb0\xd0\xbd \xd0\xa6\xd0\xb0\xd1\x80\xd0\xb5\xd0\xb2\xd0\xb8\xd1\x87 \xd0\xb8 \xd0\xa1\xd0\xb5\xd1\x80\xd1\x8b\xd0\xb9 \xd0\x92\xd0\xbe\xd0\xbb\xd0\xba, 2011) in Trije junaki in kraljica \xc5\xa0amahanskaja (rus. \xd0\xa2\xd1\x80\xd0\xb8 \xd0\x91\xd0\xbe\xd0\xb3\xd0\xb0\xd1\x82\xd1\x8b\xd1\x80\xd1\x8f \xd0\xb8 \xd0\xa8\xd0\xb0\xd0\xbc\xd0\xb0\xd1\x85\xd0\xb0\xd0\xbd\xd1\x81\xd0\xba\xd0\xb0\xd1\x8f \xd1\x86\xd0\xb0\xd1\x80\xd0\xb8\xd1\x86\xd0\xb0).'